b'\n_START_ARTICLE_\nGuant\xc3\xa1namo\n_START_SECTION_\n\xc3\x8enchisoarea de la Guant\xc3\xa1namo Bay\n_START_PARAGRAPH_\nO baz\xc4\x83 naval\xc4\x83 american\xc4\x83 este situat\xc4\x83 \xc3\xaen sudul ora\xc8\x99ului, la 15 km distan\xc8\x9b\xc4\x83, \xc8\x99i are o suprafa\xc8\x9b\xc4\x83 de 117,6 kmp \xc3\xaen jurul golfului Guant\xc3\xa1namo, interzic\xc3\xa2nd astfel ora\xc8\x99ului accesul direct la mare. Baza ad\xc4\x83poste\xc8\x99te \xc3\xaen permanen\xc8\x9b\xc4\x83 vreo 7.000 de militari americani \xc8\x99i familiile lor, tr\xc4\x83ind aproape \xc3\xaentr-o autarhie. Ocupat din timpul r\xc4\x83zboiului hispano-american din 1898, teritoriul este \xc3\xaenchiriat de guvernul american pentru suma de 4.085 de dolari. De\xc8\x99i chiria este pl\xc4\x83tit\xc4\x83 anual prin emiterea unui cec de c\xc4\x83tre SUA, Fidel Castro a afirmat mereu c\xc4\x83 statul cubanez nu a vrut s\xc4\x83 \xc3\xaencaseze niciodat\xc4\x83 vreun cec. Baza nu poate fi cedat\xc4\x83 dec\xc3\xa2t cu acordul ambelor p\xc4\x83r\xc8\x9bi._NEWLINE_\xc3\x8enchisoarea american\xc4\x83 \xc3\xaenfiin\xc8\x9bat\xc4\x83 pe teritoriul bazei este cunoscut\xc4\x83 \xc3\xaen toat\xc4\x83 lumea \xc8\x99i a fost \xc3\xaenfiin\xc8\x9bat\xc4\x83 dup\xc4\x83 atacurile teroriste de la 11 septembrie 2001. Ini\xc8\x9bial, ea trebuia s\xc4\x83 fie doar un centru de deten\xc8\x9bie temporar, un loc unde s\xc4\x83 fie aduna\xc8\x9bi \xe2\x80\x9ecei mai r\xc4\x83i dintre cei r\xc4\x83i\xe2\x80\x9c (terori\xc8\x99ti), dar dup\xc4\x83 aproape doi ani a fost transformat\xc4\x83 \xc3\xaentr-o \xc3\xaenchisoare permanent\xc4\x83. 660 de adul\xc8\x9bi \xc8\x99i trei copii sunt \xc8\x9binu\xc8\x9bi \xc3\xaentr-o \xe2\x80\x9egaur\xc4\x83 neagr\xc4\x83\xe2\x80\x9c legal\xc4\x83, f\xc4\x83r\xc4\x83 nici o leg\xc4\x83tur\xc4\x83 cu lumea exterioar\xc4\x83 \xc8\x99i f\xc4\x83r\xc4\x83 ca de\xc8\x9binu\xc8\x9bii s\xc4\x83 \xc8\x99tie dac\xc4\x83 vor fi acuza\xc8\x9bi sau elibera\xc8\x9bi. Unii pretind c\xc4\x83 \xc3\xaenchisoarea a devenit un experiment pe termen lung \xc3\xaen tehnicile de interogare. \xe2\x80\x9eAuzi comentarii de la comandantul \xc3\xaenchisorii despre cum \xc3\xae\xc8\x99i \xc3\xaembun\xc4\x83t\xc4\x83\xc8\x9besc \xc3\xaen mod constant tehnicile de interogare. Experimenteaz\xc4\x83, pur \xc8\x99i simplu, \xc3\xaen zonele lor de interes\xe2\x80\x9c \xe2\x80\x93  a declarat Richard Bourke, avocat \xc3\xaen Louisiana.\n_START_SECTION_\nPrizonierii \xc3\xaenchisorii Guant\xc3\xa1namo Bay\n_START_PARAGRAPH_\nAl\xc8\x9bii sus\xc8\x9bin c\xc4\x83 prizonierii de la Camp Delta, cum mai e numit\xc4\x83 \xc3\xaenchisoarea, sunt supu\xc8\x99i torturilor psihice, de\xc8\x99i \xc3\xaen primele \xc8\x99ase luni la interogatorii se folosesc tehnici cunoscute sub numele de \xe2\x80\x9estres \xc8\x99i duritate\xe2\x80\x9c pentru a-i intimida \xc8\x99i \xc3\xaembl\xc3\xa2nzi pe de\xc8\x9binu\xc8\x9bi. Astfel de tehnici includ privarea de somn, expunerea la condi\xc8\x9bii extreme \xc8\x99i obligarea de a sta \xc3\xaen pozi\xc8\x9bii incomode. Dar avoca\xc8\x9bii spun c\xc4\x83 prizonierii au de-a face cu o form\xc4\x83 de tortur\xc4\x83 psihic\xc4\x83 prin faptul c\xc4\x83 li se refuz\xc4\x83 informa\xc8\x9bii despre viitorul lor sau accesul la consiliere legal\xc4\x83. Sunt obi\xc8\x99nuite rapoartele de sinucidere \xc8\x99i, recent, Louise Louk, ofi\xc8\x9ber-medic \xc3\xaen cadrul spitalului \xc3\xaenchisorii, a dezv\xc4\x83luit c\xc4\x83 unul din cinci prizonieri prime\xc8\x99te medica\xc8\x9bie pentru ceea ce el a numit \xe2\x80\x9edepresie clinic\xc4\x83\xe2\x80\x9c. Legat de acest fapt, Amanda Williamson, purt\xc4\x83tor de cuv\xc3\xa2nt al Comitetului Interna\xc8\x9bional al Crucii Ro\xc8\x99ii, singura organiza\xc8\x9bie non-guvernamental\xc4\x83 c\xc4\x83reia i s-a permis s\xc4\x83 viziteze \xc3\xaenchisoarea, semnala:_NEWLINE_\xe2\x80\x9eDup\xc4\x83 mai bine de 18 luni de deten\xc8\x9bie, prizonierii nu au nici cea mai mic\xc4\x83 idee despre soarta lor, nici un mijloc de a recurge la un mecanism legal. Au fost plasa\xc8\x9bi \xc3\xaentr-un vacuum legal, o gaur\xc4\x83 neagr\xc4\x83 legal\xc4\x83. Acest lucru este inacceptabil\xe2\x80\x9c.\n_START_SECTION_\nPunctul de vedere al SUA\n_START_PARAGRAPH_\n\xc3\x8en ciuda acestor critici, atitudinea SUA apare clar\xc4\x83. Nu a acuzat nici un prizonier \xc3\xaenchis la Guantanamo Bay, dar nici nu exist\xc4\x83 vreun plan de a-i elibera \xc3\xaen cur\xc3\xa2nd. De\xc8\x99i c\xc3\xa2\xc8\x9biva dintre cei mai b\xc4\x83tr\xc3\xa2ni \xc8\x99i cei mai bolnavi au fost repatria\xc8\x9bi, autorit\xc4\x83\xc8\x9bile SUA construiesc noi cl\xc4\x83diri adiacente, refac gardul de s\xc3\xa2rm\xc4\x83 ghimpat\xc4\x83 \xc8\x99i \xc3\xaenconjoar\xc4\x83 zona cu ziduri solide._NEWLINE_Generalul Geoffrey Miller, comandantul bazei militare de la Guant\xc3\xa1namo, a declarat \xc3\xaentr-un interviu c\xc4\x83 prizonierii nu sunt supu\xc8\x99i nici unui contact fizic, nici unei situa\xc8\x9bii stresante sau privare de somn \xc3\xaen timpul interogatoriilor. El a ar\xc4\x83tat c\xc4\x83 interogatorii \xe2\x80\x9eau muncit enorm pentru a deveni interogatori strategici \xc8\x99i de a ajuta na\xc8\x9biunea noastr\xc4\x83. Ei \xc8\x99tiu mai multe despre de\xc8\x9binu\xc8\x9bi dec\xc3\xa2t oricine altcineva\xe2\x80\x9c. Interogatoriile reiau de cinci ori informa\xc8\x9bia ob\xc8\x9binut\xc4\x83 cu 10 luni \xc3\xaen urm\xc4\x83 de la acela\xc8\x99i de\xc8\x9binut. A\xc8\x99a-numitele \xe2\x80\x9eechipe Tiger\xe2\x80\x9c caut\xc4\x83 informa\xc8\x9bii tactice despre prizonieri, \xc3\xaen momentul \xc3\xaen care au fost captura\xc8\x9bi, despre cum \xc3\xae\xc8\x99i recruteaz\xc4\x83 noi adep\xc8\x9bi organiza\xc8\x9biile teroriste, cum \xc3\xae\xc8\x99i fac planurile \xc8\x99i modul cum se finan\xc8\x9beaz\xc4\x83. CIA nu interogheaz\xc4\x83 \xc3\xaempreun\xc4\x83 cu echipele Tiger, ci fac propriile investiga\xc8\x9bii.\n_START_SECTION_\nPozi\xc8\x9bia Cur\xc8\x9bii Supreme de Justi\xc8\x9bie\n_START_PARAGRAPH_\nLa sf\xc3\xa2r\xc8\x99itul anului trecut, Curtea Suprem\xc4\x83 de Justi\xc8\x9bie a SUA a anun\xc8\x9bat c\xc4\x83 va examina dac\xc4\x83 Guantanamo Bay cade \xc3\xaen jurisdic\xc8\x9bia statului american. S-a pretins c\xc4\x83 aceast\xc4\x83 \xc3\xaenchisoare e \xc3\xaen afara jurisdic\xc8\x9biei SUA \xc8\x99i c\xc4\x83 prizonierii nu sunt astfel sub protec\xc8\x9bia constitu\xc8\x9biei SUA. Dac\xc4\x83 Curtea Suprem\xc4\x83 va plasa Guantanamo Bay \xc3\xaen jurisdic\xc8\x9bia legal\xc4\x83 a SUA, vor urma \xc8\x99iruri de procese prin care se va cere punerea sub acuzare a prizonierilor sau eliberarea lor.\n_START_SECTION_\nVia\xc8\x9ba gardienilor\n_START_PARAGRAPH_\nVia\xc8\x9ba \xe2\x80\x9e\xc3\xaenconjurat\xc4\x83 de s\xc3\xa2rm\xc4\x83 ghimpat\xc4\x83\xe2\x80\x9c este dur\xc4\x83. Aproape 135 de gardieni muncesc zilnic cu lupt\xc4\x83torii talibani \xc8\x99i Al-Qaida, schimb\xc3\xa2ndu-le lenjeria, escort\xc3\xa2ndu-i la du\xc8\x99uri, hr\xc4\x83nindu-i \xc8\x99i st\xc3\xa2nd tot timpul la p\xc3\xa2nd\xc4\x83 pentru orice surpriz\xc4\x83, sub un soare cubanez fierbinte. C\xc3\xa2nd sunt \xc3\xaenjura\xc8\x9bi sau jigni\xc8\x9bi, ei trebuie s\xc4\x83 r\xc4\x83spund\xc4\x83 prin rapoarte scrise. C\xc3\xa2nd de\xc8\x9binu\xc8\x9bii \xc3\xaencearc\xc4\x83 s\xc4\x83 se sinucid\xc4\x83, folosind lenjeria sau propriile haine, gardienii sunt cei care-i g\xc4\x83sesc. Este un stres imens._NEWLINE_\xc3\x8enainte de a ajunge la Guantanamo Bay, gardienii se \xc3\xaent\xc3\xa2lnesc cu un psiholog pentru a afla ce-i a\xc8\x99teapt\xc4\x83 acolo. La fiecare \xc8\x99ase s\xc4\x83pt\xc4\x83m\xc3\xa2ni se \xc3\xaent\xc3\xa2lnesc cu o echip\xc4\x83 de combatere a stresului \xc8\x99i pleac\xc4\x83 pentru deconectare \xc8\x99i antrenament. At\xc3\xa2t de solicitant\xc4\x83 este misiunea \xc3\xaenc\xc3\xa2t recent au fost muta\xc8\x9bi cu locuin\xc8\x9bele departe de \xc3\xaenchisoare, pentru a sc\xc4\x83pa de tot ce \xc3\xaenseamn\xc4\x83 via\xc8\x9ba de acolo._NEWLINE_Singurele zile bune ale prizonierilor se pare c\xc4\x83 sunt cele c\xc3\xa2nd dorm sau sunt obosi\xc8\x9bi. G\xc4\x83rzile au \xc3\xaenv\xc4\x83\xc8\x9bat c\xc4\x83 nu trebuie s\xc4\x83 se ating\xc4\x83 de obiectele de\xc8\x9binu\xc8\x9bilor: Coranul, dat fiec\xc4\x83ruia, pre\xc8\x99ule\xc8\x9bul sau celelalte accesorii pentru rug\xc4\x83ciune, uleiuri sau s\xc4\x83geata indic\xc3\xa2nd Mecca. Insultele de\xc8\x9binu\xc8\x9bilor pot fi uneori surse de amuzament. Adora s\xc4\x83-i numeasc\xc4\x83 pe gardieni m\xc4\x83gari, crez\xc3\xa2nd c\xc4\x83 astfel \xc3\xaei jignesc. Dar apoi urmeaz\xc4\x83 scuip\xc4\x83turile sau apa aruncat\xc4\x83 peste ei, dac\xc4\x83 un gardian ignor\xc4\x83, s\xc4\x83 zicem, cererea de past\xc4\x83 de din\xc8\x9bi a unui de\xc8\x9binut. Uneori amestec\xc4\x83 s\xc4\x83pun \xc3\xaen ap\xc4\x83 \xc8\x99i-l arunc\xc4\x83 peste gardieni._NEWLINE_Din patru gardieni la fiecare bloc de 48 de celule, doi patruleaz\xc4\x83 tot timpul, v\xc4\x83z\xc3\xa2nd pe fiecare de\xc8\x9binut la un interval de 30 de secunde. Conversa\xc8\x9biile lor trebuie s\xc4\x83 r\xc4\x83m\xc3\xa2n\xc4\x83 pur operative, dar dac\xc4\x83 un prizonier \xc3\xaentreab\xc4\x83, de exemplu, unde se afl\xc4\x83, gardianul nu poate r\xc4\x83spunde. \xc3\x8entre 12-15% dintre gardieni sunt femei, care \xc3\xaendeplinesc toate serviciile, mai pu\xc8\x9bin escorta la du\xc8\x99uri. Prezen\xc8\x9ba femeilor nemul\xc8\x9bume\xc8\x99te de\xc8\x9binu\xc8\x9bii. Sergentul Jen McWilliams spune c\xc4\x83 unii refuz\xc4\x83 s\xc4\x83 primeasc\xc4\x83 ordine de la o femeie, iar al\xc8\x9bii se dezbrac\xc4\x83 atunci c\xc3\xa2nd le v\xc4\x83d. _NEWLINE__NEWLINE_Potrivit gardiencei Williams, 70 de de\xc8\x9binu\xc8\x9bi au fost repatria\xc8\x9bi, na\xc8\x9biunile lor urm\xc3\xa2nd s\xc4\x83 decid\xc4\x83 dac\xc4\x83-i condamn\xc4\x83 sau nu. Cei trei copii care sunt \xc3\xaenchi\xc8\x99i aici au v\xc3\xa2rste \xc3\xaentre 13-16 ani, tr\xc4\x83iesc \xc3\xaentr-un bloc separat \xc8\x99i au fost recomanda\xc8\x9bi pentru repatriere.\n_START_SECTION_\nVia\xc8\x9ba religioas\xc4\x83 a prizonierilor\n_START_PARAGRAPH_\nAnul trecut, un capelan musulman din marin\xc4\x83 conducea chemarea la rug\xc4\x83ciune. De cinci ori pe zi, locotenentul Abuhena Saif-ul-Islam \xc3\xaei chema, prin megafon, la rug\xc4\x83ciune. Uneori se plimb\xc4\x83 prin \xc3\xaenchisoare, st\xc3\xa2nd de vorb\xc4\x83 cu de\xc8\x9binu\xc8\x9bii printre gratii. \xc3\x8entrebat dac\xc4\x83 legile confiden\xc8\x9bialit\xc4\x83\xc8\x9bii l-ar \xc3\xaempiedica s\xc4\x83 dezv\xc4\x83luie o posibil\xc4\x83 amenin\xc8\x9bare la adresa SUA, el a spus c\xc4\x83 ar trebui s\xc4\x83 se decid\xc4\x83 cum s\xc4\x83 aduc\xc4\x83 la cuno\xc8\x99tin\xc8\x9ba superiorilor acea informa\xc8\x9bie. Deoarece este legat prin jur\xc4\x83m\xc3\xa2ntul confiden\xc8\x9bialit\xc4\x83\xc8\x9bii, dac\xc4\x83 aude despre o poten\xc8\x9bial\xc4\x83 problema va trebui s\xc4\x83 hot\xc4\x83rasc\xc4\x83 singur cum s\xc4\x83 p\xc4\x83streze confiden\xc8\x9bialitatea \xc8\x99i \xc3\xaen acela\xc8\x99i timp s\xc4\x83 previn\xc4\x83 situa\xc8\x9bia._NEWLINE_ _NEWLINE_De c\xc3\xa2nd c\xc4\x83pitanul James Yee a fost \xc3\xaens\xc4\x83rcinat cu securitatea la Guantanamo Bay, nu numai c\xc4\x83 nu mai exist\xc4\x83 un capelan acolo, dar nici confiden\xc8\x9bialitate nu mai exist\xc4\x83. \xe2\x80\x9eCon\xc8\x9binutul conversa\xc8\x9biei nu este  confiden\xc8\x9bial. \xc3\x8ei las s\xc4\x83 \xc8\x99tie asta de la \xc3\xaenceput\xe2\x80\x9c \xe2\x80\x93 afirm\xc4\x83 maiorul Daniel Odean, preot. Un nou capelan musulman urmeaz\xc4\x83 s\xc4\x83 soseasc\xc4\x83 \xc3\xaen cur\xc3\xa2nd. P\xc3\xa2n\xc4\x83 acum \xc3\xaenchisoarea a avut \xc8\x99ase preo\xc8\x9bi cre\xc8\x99tini, c\xc4\x83rora de\xc8\x9binu\xc8\x9bii, predominant musulmani, nu li se confeseaz\xc4\x83. Odean spune c\xc4\x83 func\xc8\x9bia de baz\xc4\x83 a preo\xc8\x9bilor este de a furniza de\xc8\x9binu\xc8\x9bilor accesoriile necesare pentru rug\xc4\x83ciune. Cu de\xc8\x9binu\xc8\x9bii se \xc3\xaent\xc3\xa2lnesc totdeauna la cererea acestora, \xc3\xaentr-o \xe2\x80\x9ezon\xc4\x83 neutr\xc4\x83\xe2\x80\x9c, pentru intimitate._NEWLINE_ _NEWLINE_Gardienii transmit cererile de\xc8\x9binu\xc8\x9bilor prin computer, apoi preo\xc8\x9bii r\xc4\x83spund. Cererile implic\xc4\x83, de obicei, doar accesoriile pentru rug\xc4\x83ciune, neexist\xc3\xa2nd o rela\xc8\x9bie de consiliere. Uneori de\xc8\x9binu\xc8\x9bii \xc3\xae\xc8\x99i conduc singuri rug\xc4\x83ciunile, majoritatea cunosc\xc3\xa2ndu-se \xc3\xaentre ei \xc8\x99i av\xc3\xa2nd conduc\xc4\x83torii lor.\n_START_SECTION_\nAccesul presei\n_START_PARAGRAPH_\n\xc3\x8en luna noiembrie, 2003, un reporter de la \xe2\x80\x9eMilitary Times\xe2\x80\x9c a f\xc4\x83cut o documentare de trei zile la \xc3\xaenchisoarea Guantanamo Bay. Vizita a f\xc4\x83cut parte dintr-un tur media bine regizat, care se \xc8\x9bine \xc3\xaen fiecare s\xc4\x83pt\xc4\x83m\xc3\xa2n\xc4\x83 pentru a transmite mesajul c\xc4\x83 de\xc8\x9binu\xc8\x9bii \xe2\x80\x93 \xe2\x80\x9elupt\xc4\x83torii inamici\xe2\x80\x9c \xe2\x80\x93 sunt trata\xc8\x9bi \xc3\xaen mod corect \xc8\x99i uman. Dup\xc4\x83 descrierea jurnalistului, reporterii au trebuit s\xc4\x83 semneze, mai \xc3\xaent\xc3\xa2i, o \xc3\xaen\xc8\x9belegere prin care se obligau s\xc4\x83 nu pun\xc4\x83 \xc3\xaentreb\xc4\x83ri despre investiga\xc8\x9biile \xc3\xaen curs. Li s-a interzis s\xc4\x83 vorbeasc\xc4\x83 cu translatorii sau cu oricare dintre cei implica\xc8\x9bi \xc3\xaen interogatorii. _NEWLINE_La Camp Delta, unde li s-a spus c\xc4\x83 tr\xc4\x83iesc de\xc8\x9binu\xc8\x9bii, au v\xc4\x83zut un corp de celule goale, \xc3\xaen care, de asemenea, fotografiatul era interzis. Celulele aveau \xc3\xaen interior o \xc2\xabtoalet\xc4\x83 asiatic\xc4\x83\xc2\xbb (o gaur\xc4\x83 \xc3\xaen podea cu dou\xc4\x83 locuri pentru picioare), o chiuvet\xc4\x83, un sticker cu o s\xc4\x83geat\xc4\x83 indic\xc3\xa2nd Mecca \xc8\x99i un covora\xc8\x99 pentru rug\xc4\x83ciune. De\xc8\x9binu\xc8\x9bii erau chema\xc8\x9bi la rug\xc4\x83ciune de pe un CD difuzat \xc3\xaen \xc3\xaentreaga \xc3\xaenchisoare._NEWLINE_ _NEWLINE_\xe2\x80\x9eToate cele trei blocuri de maxim\xc4\x83 securitate arat\xc4\x83 la fel, ni s-a spus, de\xc8\x99i \xe2\x80\x9ede\xc8\x9binu\xc8\x9bi problem\xc4\x83\xe2\x80\x9c exist\xc4\x83. Ni s-a men\xc8\x9bionat c\xc4\x83 se tr\xc4\x83ie\xc8\x99te mai bine \xc3\xaen blocul patru, de securitate medie, lucru care p\xc4\x83rea evident c\xc3\xa2nd am v\xc4\x83zut un de\xc8\x9binut st\xc3\xa2nd \xc3\xaentins la umbra unei mese de picnic, z\xc3\xa2mbind reporterilor prin gardul de s\xc3\xa2rm\xc4\x83 ghimpat\xc4\x83. Al\xc8\x9bi doi, purt\xc3\xa2nd hainele albe specifice celor din blocul patru, st\xc4\x83teau cu picioarele \xc3\xaencruci\xc8\x99ate pe un covora\xc8\x99 de rug\xc4\x83ciune. Nici un covora\xc8\x99 monocromatic \xc3\xaen acest loc. \xc2\xabNumim acest loc p\xc4\x83m\xc3\xa2ntul promis. Dac\xc4\x83 trebuie s\xc4\x83 te afli \xc3\xaentr-un astfel de mediu, \xc3\xae\xc8\x9bi dore\xc8\x99ti s\xc4\x83 fii aici\xc2\xbb, ne-a precizat colonelul Nelson Cannon\xe2\x80\x9c._NEWLINE__NEWLINE_\xc3\x8en interiorul celulei comune se aflau, pe rafturi \xc8\x99ampoane antim\xc4\x83trea\xc8\x9b\xc4\x83, diferite jocuri, c\xc4\x83r\xc8\x9bi \xc8\x99i un congelator plin cu ghea\xc8\x9b\xc4\x83. 44 de camere de luat vederi sunt tot timpul \xc2\xabcu ochii\xc2\xbb pe ei, dar pot folosi baia \xc3\xaen mod privat. Afar\xc4\x83, l\xc3\xa2ng\xc4\x83 zona de picnic, se afl\xc4\x83 o plas\xc4\x83 de volei, un teren de fotbal \xc8\x99i postere ale solda\xc8\x9bilor americani reconstruind Afghanistanul. \xe2\x80\x9eMesajul este c\xc4\x83 lucrurile se \xc3\xaembun\xc4\x83t\xc4\x83\xc8\x9besc. Vestea bun\xc4\x83 e c\xc4\x83 solda\xc8\x9bii se implic\xc4\x83, reconstruiesc cl\xc4\x83diri, le predau copiilor\xe2\x80\x9c, le-a spus Cannon.\n_START_SECTION_\nTratamentul medical\n_START_PARAGRAPH_\n\xc3\x8en apropiere de blocul patru se afl\xc4\x83 spitalul, o construc\xc8\x9bie alb\xc4\x83, curat\xc4\x83, care e probabil \xc8\x99i cel mai r\xc4\x83coros loc din \xc3\xaenchisoare. Aici jurnali\xc8\x99tii au aflat c\xc4\x83 majoritatea pacien\xc8\x9bilor sunt cu probleme de stomac, r\xc4\x83ni de la sport, mul\xc8\x9bi dintre de\xc8\x9binu\xc8\x9bi prefer\xc3\xa2nd s\xc4\x83 joace fotbal \xc3\xaen timpul liber. Dup\xc4\x83 declara\xc8\x9biile c\xc4\x83pitanului Steve Edmonson, comandantul spitalului, \xc3\xaen acest loc au fost trata\xc8\x9bi mai bine de 20 de de\xc8\x9binu\xc8\x9bi, dup\xc4\x83 tentative de sinucidere, inclusiv un t\xc3\xa2n\xc4\x83r aflat \xc3\xaen com\xc4\x83 timp de trei luni. Doctorii se confrunt\xc4\x83 cu o gam\xc4\x83 larg\xc4\x83 de probleme mentale, av\xc3\xa2nd pacien\xc8\x9bi care au venit aici cu schizofrenie. Al\xc8\x9bii nu au beneficiat niciodat\xc4\x83 de tratament medical \xc8\x99i au fost vaccina\xc8\x9bi pentru prima oar\xc4\x83. Totodat\xc4\x83, comandantul spitalului a adus la cuno\xc8\x99tin\xc8\x9b\xc4\x83 reporterilor c\xc4\x83 tuberculoza a fost un motiv de \xc3\xaengrijorare pentru cadrele medicale de aici, \xc3\xaenregistr\xc3\xa2ndu-se chiar c\xc3\xa2teva cazuri de malarie. La sf\xc3\xa2r\xc8\x99itul articolului, jurnalistul se asociaz\xc4\x83 opiniilor multor critici fiind de p\xc4\x83rere c\xc4\x83 \xe2\x80\x9eproblema nu este c\xc4\x83 prizonierii sunt captivi, ci faptul c\xc4\x83 sunt \xc8\x9binu\xc8\x9bi aici f\xc4\x83r\xc4\x83 a fi acuza\xc8\x9bi, f\xc4\x83r\xc4\x83 a avea acces la avoca\xc8\x9bi sau tribunale\xe2\x80\x9c.'